U15 interviews NSDBC - Ungdomslandshold - Nyheder - Landshold - DBBF
Landshold » Nyheder » Ungdomslandshold » U15 interviews NSDBC
Spillerne fortæller om NSDBC
De første to dage er gået I NSDBC turneringen og alle landene kæmper hårdt både til træning og i kampene. Selvom det er nye modstandere og konkurrencen er hård formår spillerne at holde humøret oppe.
Vi har haft snakket med to spillere fra både herrer- og dameholdet om deres tanker og erfaringer.
De to danske piger, Katrine Jessen og Caroline Bornemann fra hhv. BMS og Hørsholm klubberne mødte smilende op til vores lille samtale.
Både Katrine og Caroline er meget begejstrede for turneringen samt muligheden for at spille på det danske landshold.
”Jeg synes det er virkelig fedt at spille på det danske landshold da man får virkelig meget ud af det både basketmæssigt men også socialt. Man lærer en masse nye mennesker at kende fra de andre klubber. ” Fortæller Katrine.
”Ja man får virkelig knyttet bånd og det er fedt at komme ud til kampe og spille mod nogen af sine venner som man kender. ” supplerer Caroline hurtigt med.
Da vi snakkede med pigerne var der ingen tvivl om at kampene havde gjort indtryk.
”De er meget fysisk stærke og der er ikke nogen svage spillere. I klubbasket er der som regel nogen svage spillere, men her er det de bedste fra landet så man må holde fokus konstant. ” konstaterer Caroline imens Katrine meget enigt nikker ved siden af.
Pigerne er heller ikke i tvivl om, at de vil fortsætte med at træne hårdt og spille på landsholdet i fremtiden. Planerne kunne dog også tage en mere international retning.
”Jeg kunne godt tænke mig at spille på landsholdet så længe som muligt, men så senere måske rejse til f.eks. USA og spille noget college basket. ” Lyder det fra Katrine imens Caroline meget enigt stemmer i med samme ønske.
De danske U15 herrer har haft en del modstand de første to kampe, men holdet formår stadig at kæmpe og holde humøret højt. Vi har snakket med Kasper Kensø fra Virum og Magnus Kirk fra Amager BK.
De to drenge har haft mange af de samme oplevelser som pigerne og deler mange af deres planer og fremtidstanker.
Dagens kamp har sat sine spor, men drengene kender deres egne styrker og svagheder.
"Vi havde en hård start men er stolte af at kunne holde et så stærkt hold som Tyskland tilbage i de første quarters. ” udtaler Magnus.
Generelt er begge hold enormt stolt af at kunne trække den danske trøje over hovedet og repræsenterer deres fædreland.
”Det er en fantastisk følelse at gå på banen og spille imod andre lande for Danmark, virkelig fedt! ”
Vi ønsker både pigerne og drengene alt det bedste og ser frem til at følge deres udvikling samt fremgang i turneringen.